REGOLAMENT TAL-KUNSILL (KE) Nru 1055/2005
tas-27 ta’ Ġunju 2005
li jemenda r-Regolament (KE) Nru 1466/97 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 99(5) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Bank Ċentrali Ewropew (1),
Filwaqt li jaġixxi skond il-proċedura stabbilita fl-Artikolu 252 tat-Trattat (2),
Billi:
(1)
Il-Patt ta' Stabbiltà u Tkabbir inizjalment kien jikkonsisti mir-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika (3), ir-Regolament tal-Kunsill (KE) Nru 1467/97 tas-7 ta' Lulju 1997 dwar li titħaffef u li tiġi ċċarata l-implimentazzjoni tal-proċedura ta' żbilanċ eċċessiv (4) u r-Riżoluzzjoni tal-Kunsill Ewropew tas-17 ta' Ġunju 1997 dwar il-Patt ta' Stabbiltà u Tkabbir (5). Il-Patt ta' Stabbiltà u Tkabbir wera l-utilità tiegħu li jankra d-dixxiplina fiskali, biex b'hekk huwa jikkontribwixxi għal livell għoli ta' stabbilità makroekonomika b'rati ta' inflazzjoni u ta' mgħax baxxi, li huwa meħtieġ biex jistimula tkabbir sostenibbli u l-ħolqien ta' impjiegi.
(2)
Fl-20 ta' Marzu 2005 l-Kunsill adotta rapport intitolat “Titjib fl-implimentazzjoni tal-Patt ta’ Stabbiltà u Tkabbir” li għandu l-għan li jtejjeb il-governanza u l-pussess nazzjonali tal-qafas fiskali billi jsaħħaħ l-irfid ekonomiku u l-effettività tal-Patt, kemm fil-qasam preventiv kif ukoll f’dak korrettiv tiegħu, biex jissalvagwardja s-sostenibbiltà fit-tul tal-finanzi pubbliċi, biex jippromwovi t-tkabbir u biex jevita li jiġu imposti piżijiet eċċessivi fuq ġenerazzjonijiet futuri. Ir-rapport ġie kontrofirmat mill-Kunsill Ewropew fil-konklużjonijiet tiegħu tat-23 ta' Marzu 2005 (6), li ddikjaraw li r-rapport jaġġorna u jikkomplementa l-Patt ta' Stabbiltà u Tkabbir, li tiegħu issa huwa parti integrali.
(3)
Skond ir-rapport Ecofin ta' l-20 ta' Marzu 2005 kontrofirmat mill-Kunsill Ewropew tar-Rebbiegħa 2005, l-Istati Membri, il-Kunsill u l-Kummissjoni għandhom jaffermaw mill-ġdid l-impenn tagħhom li jimplimentaw it-Trattat u l-Patt ta’ Stabbiltà u Tkabbir b’mod effettiv u f’waqtu, permezz tas-sostenn bejn il-pari u l-pressjoni mill-pari, u li jaġixxu f’kooperazzjoni mill-qrib u kostruttiva fil-proċess ta’ sorveljanza ekonomika u fiskali, sabiex jiggarantixxu ċ-ċertezza u l-effettività fir-regoli tal-Patt.
(4)
Ir-Regolament (KE) Nru 1466/97 jeħtieġ li jiġi emendat sabiex jippermetti l-applikazzjoni sħiħa tat-titjib maqbul fl-implimentazzjoni tal-Patt ta’ Stabbiltà u Tkabbir.
(5)
Il-Patt ta' Stabbiltà u Tkabbir jistabbilixxi l-obbligu ta' l-Istati Membri sabiex jaderixxu għall-objettiv fuq il-perijodu medju għall-pożizzjonijiet baġitarji tagħhom ta' “qrib il-bilanċ jew fl-eċċess” (CTBOIS). Fid-dawl ta' l-eteroġeneità ekonomika u baġitarja fl-Unjoni, l-objettiv fuq il-perijodu medju għandu jiġi divrenzjat għall-Istati Membri individwali, sabiex tittieħed konsiderazzjoni tad-diversità ta' pożizzjonijiet u żviluppi ekonomiċi u baġitarji kif ukoll tar-riskju fiskali għas-sostenibbiltà tal-finanzi pubbliċi, ukoll fid-dawl tal-bidliet demografiċi prospettivi. L-objettiv fuq il-perijodu medju jista' jitbiegħed mis-CTBOIS għall-Istati Membri individwali. Għaż-żona ta' l-euro u l-Istati Membri ERM2, ikun hemm għalhekk firxa definita għall-objettivi baġitarji fuq il-perijodu medju li huma speċifiċi għall-pajjiż, f'termini aġġustati ċiklikament, mingħajr miżuri ta' darba u miżuri temporanji oħrajn.
(6)
Għandu jinkiseb approċċ aktar simmetriku għall-politika fiskali matul iċ-ċiklu permezz ta’ dixxiplina baġitarja mtejba fi żminijiet ekonomiċi tajbin, bl-objettiv li jiġu evitati linji politiċi pro-ċikliċi u li gradwalment jintlaħaq l-objettiv baġitarju fuq il-perijodu medju. L-aderenza għall-objettiv baġitarju fuq il-perijodu medju għandu jippermetti lill-Istati Membri jittrattaw il-varjazzjonijiet ċikliċi normali waqt li l-iżbilanċ tal-gvern jinżamm taħt it-3 % tal-valur ta' referenza tal-PGD u jiġi żgurat progress rapidu lejn is-sostenibbiltà fiskali. Jekk dan jitqies għandu jkun hemm spazju għall-manuvrar baġitarju, b'mod partikolari għall-investiment pubbliku.
(7)
L-Istati Membri li għadhom ma laħqux l-objettiv baġitarju tagħhom fuq il-perijodu medju għandhom jieħdu passi biex jiksbuh matul iċ-ċiklu. Sabiex jilħqu l-objettiv baġitarju tagħhom fuq il-perijodu medju, l-Istati Membri taż-żona ta' l-euro jew ta' l-ERM2 għandhom isegwu aġġustament annwali minimu f'termini aġġustati ċiklikament, mingħajr miżuri ta' darba u miżuri temporanji oħrajn.
(8)
Sabiex tittejjeb in-natura tal-Patt orjentata fuq it-tkabbir, ir-riformi strutturali maġġuri li jkollhom effetti diretti ta' tnaqqis fl-ispejjeż għall-perijodu fit-tul, inkluż biż-żieda tat-tkabbir potenzjali, u għalhekk ikollhom impatt verifikabbli fuq is-sostenibbiltà għall-perijodu fit-tul tal-finanzi pubbliċi, għandhom jiġu meqjusa meta tkun qed tiġi definita t-triq ta' aġġustament għall-objettiv baġitarju fuq il-perijodu medju għal pajjiżi li jkunu għadhom ma laħqux dan l-objettiv u meta tkun qed titħalla devjazzjoni temporanja minn dan l-objettiv għal pajjiżi li jkunu diġà laħquh. Sabiex ma jfixklux riformi strutturali li bla dubju jtejbu s-sostenibbiltà fuq il-perijodu fit-tul tal-finanzi pubbliċi, għandha tingħata attenzjoni speċjali għar-riformi tal-pensjonijiet li jintroduċu sistema b’diversi pilastri li tinkludi pilastru obbligatorju, kompletament iffinanzjat, peress li dawn ir-riformi jinvolvu deterjorament fuq il-perijodu qasir tal-finanzi pubbliċi matul il-perijodu ta' implimentazzjoni.
(9)
Skadenzi stabbiliti għall-eżami ta' programmi ta' stabbiltà u konverġenza mill-Kunsill għandhom jiġu estiżi sabiex jippermettu għal valutazzjoni bir-reqqa tal-programmi ta' stabbiltà u konverġenza,
ADOTTA DAN IR-REGOLAMENT:
Artikolu 1
Ir-Regolament (KE) Nru 1466/97 huwa b'dan emendat kif ġej:
(1)
Għandhom jiddaħħlu l-intestatura u l-Artikolu li ġejjin:
“TAQSIMA 1A
OBJETTIVI TAL-BUDGET FUQ TERMINU MEDJU TA' ŻMIEN”
“Artikolu 2a
Kull Stat Membru għandu jkollu objettiv divrenzjat fuq terminu medju ta' żmien għall-pożizzjoni tal-budget tiegħu. Dawn l-objettivi tal-budget fuq terminu medju ta' żmien li huma speċifiċi għall-pajjiż jistgħu jitbiegħdu mill-ħtieġa ta' pożizzjoni qrib il-bilanċ jew f'bilanċ favorevoli. Huma għandhom jipprovdu marġini ta' sigurezza fir-rigward tal-proporzjon ta' 3 % tal-PGD għall-iżbilanċ tal-gvern; huma għandhom jiżguraw progress rapidu lejn is-sostenibbiltà u, meta jitqies dan kollu, huma għandhom jippermettu l-ispazju għall-manuvrar fil-budget, b'konsiderazzjoni partikolarment tal-ħtiġijiet għall-investiment pubbliku.
Meta jitqiesu dawn il-fatturi, għall-Istati Membri li adottaw l-euro u għall-Istati Membri ERM2, l-objettivi tal-budget fuq terminu medju ta' żmien li huma speċifiċi għall-pajjiż għandhom ikunu speċifikati f'firxa definita bejn - 1 % tal-PGD u bilanċ jew bilanċ favorevoli, f'termini aġġustati ċiklikament, mingħajr miżuri ta' darba u miżuri temporanji oħrajn.
L-objettiv tal-budget fuq terminu medju ta' żmien ta' Stat Membru jista' jiġi rivedut meta tiġi implimentata riforma strutturali maġġura u fi kwalunkwe każ kull erba' snin.”
(2)
L-Artikolu 3(2) huwa b'dan emendat kif ġej:
(a)
il-punt (a) għandu jiġi sostitwit b’dan li ġej:
“(a)
l-objettiv tal-budget fuq terminu medju ta' żmien u t-triq ta' aġġustament lejn dan l-objettiv għall-bilanċ favorevoli/żbilanċ tal-gvern ġenerali u t-triq mistennija tal-proporzjon tad-dejn tal-gvern ġenerali;”
(b)
il-punt (ċ) għandu jiġi sostitwit b’dan li ġej:
“(ċ)
stima dettaljata u kwantitattiva tal-miżuri fil-budget u miżuri ta' politika ekonomika oħrajn li jkunu qed jittieħdu u/jew proposti biex jinkisbu l-objettivi tal-programm, li jinkludu analiżi dettaljata tal-benefiċċju fuq l-ispejjeż ta' riformi strutturali maġġuri li jkollhom effetti diretti ta' tnaqqis fl-ispejjeż għal terminu fit-tul ta' żmien, inkluż biż-żieda tat-tkabbir potenzjali;”
(ċ)
għandu jiżdied il-punt li ġej:
“(e)
jekk applikabbli, ir-raġunijiet għal devjazzjoni mit-triq ta' aġġustament meħtieġa lejn l-objettiv tal-budget fuq terminu medju ta' żmien.”.
(3)
L-Artikolu 5 huwa b' dan emendat kif ġej:
(a)
L-ewwel subparagrafu tal-paragrafu 1 għandu jiġi sostitwit bis-subparagrafi li ġejjin:
“1. Fil-waqt li jibbaża ruħu fuq l-istimi tal-Kummissjoni u tal-Kumitat stabbiliti skond l-Artikolu 114 tat-Trattat, il-Kunsill għandu, fil-qafas ta' sorveljanza multilaterali skond l-Artikolu 99 tat-Trattat, jeżamina l-objettiv tal-budget fuq terminu medju ta' żmien ippreżentat mill-Istat Membru kkonċernat, jivvaluta jekk l-suppożizzjonijiet ekonomiċi li fuqhom il-programm huwa bbażat humiex realistiċi, jekk it-triq ta' aġġustament lejn l-objettiv tal-budget fuq terminu medju ta' żmien hijiex xierqa u jekk il-miżuri li jkunu qegħdin jittieħdu u/jew proposti biex jirrispettaw dik it-triq ta' aġġustament humiex biżżejjed biex jinkiseb l-objettiv fuq terminu medju ta' żmien matul iċ-ċiklu.
Il-Kunsill, waqt li jivvaluta t-triq ta' aġġustament lejn l-objettiv tal-budget fuq terminu medju ta' żmien, għandu jeżamina jekk l-Istat Membru kkonċernat isegwix it-titjib annwali tal-bilanċ tiegħu aġġustat ċiklikament, mingħajr miżuri ta' darba u miżuri temporanji oħrajn, meħtieġa biex jintlaħaq l-objettiv tiegħu tal-budget fuq terminu medju ta' żmien, b'0,5 % tal-PGD bħala punt ta' referenza. Il-Kunsill għandu jikkunsidra jekk isirx sforz ta' aġġustament ogħla fi żminijiet ekonomiċi tajbin, filwaqt li l-isforz jista' jkun aktar limitat fi żminijiet ekonomiċi ħżiena.
Waqt li jkun qed jiddeffinixxi t-triq ta' aġġustament lejn l-objettiv tal-iiii fuq terminu medju ta' żmien għal Stati Membri li jkun għadhom ma laħqux dan l-objettiv u billi jippermetti devjazzjoni temporanja minn dan l-objettiv għall-Istati Membri li jkunu laħquh diġà, bil-kondizzjoni li jinżamm marġini ta' sigurezza xieraq fir-rigward tal-valur ta' referenza għall-iżbilanċ u li l-pożizzjoni tal-budget tkun mistennija tmur lura għall-objettiv tal-budget fuq terminu medju ta' żmien fil-perijodu tal-programm, il-Kunsill għandu jitqies l-implimentazzjoni ta' riformi strutturali maġġuri li jkollhom effetti diretti ta' tnaqqis fl-ispejjeż għal terminu fit-tul ta' żmien, inkluż biż-żieda tat-tkabbir potenzjali, u għalhekk impatt verifikabbli fuq is-sostenibbiltà fuq terminu fit-tul ta' żmien tal-finanzi pubbliċi.
Għandha tingħata attenzjoni speċjali għar-riformi tal-pensjonijiet li jintroduċu sistema b’diversi pilastri li tinkludi pilastru obbligatorju, kompletament iffinanzjat. L-Istati Membri li jimplimentaw tali riformi għandhom jitħallew jiddevjaw mit-triq ta' aġġustament lejn l-objettiv tagħhom tal-budget fuq terminu medju ta' żmien jew mill-objettiv innifsu, b'devjazzjoni li tirrifletti l-ispiża netta tar-riforma għall-pilastru amminstrat b'mod pubbliku, bil-kondizzjoni li d-devjazzjoni tibqa' temporanja u li jinżamm marġini ta' sigurezza xieraq fir-rigward tal-valur ta' referenza għall-iżbilanċ”.
(b)
Fil-paragrafu 2, il-kliem “xahrejn” għandhom jinbidlu bil-kliem “tliet xhur”.
(4)
L-Artikolu 7(2) huwa b'dan emendat kif ġej:
(a)
il-punt (a) għandu jiġi sostitwit b’dan li ġej:
“(a)
l-objettiv tal-budget fuq terminu medju ta' żmien u t-triq ta' aġġustament lejn dan l-objettiv għall-bilanċ favorevoli/żbilanċ tal-gvern ġenerali u t-triq mistennija tal-proporzjon ta' dejn tal-gvern ġenerali; l-objettivi tal-politika monetarja fuq terminu medju ta' żmien; ir-relazzjoni ta' dawk l-objettivi ma' l-istabbilità tal-prezzijiet u tar-rata tal-kambju;”
(b)
il-punt (ċ) għandu jinbidel b’dan li ġej:
“(ċ)
stima dettaljata u kwantitattiva tal-miżuri fil-budget jew miżuri ta' politika ekonomika oħrajn li jkunu qed jittieħdu u/jew proposti biex jinkisbu l-objettivi tal-programm, li jinkludu analiżi dettaljata tal-benefiċċju fuq l-ispejjeż ta' riformi strutturali maġġuri li jkollhom effetti diretti ta' tnaqqis fl-ispejjeż għal terminu fit-tul ta' żmien, inkluż biż-żieda tat-tkabbir potenzjali;”
(ċ)
għandu jiżdied il-punt li ġej:
“(e)
jekk applikabbli, ir-raġunijiet għal devjazzjoni mit-triq ta' aġġustament meħtieġa lejn l-objettiv tal-budget fuq terminu medju ta' żmien.”
(5)
L-Artikolu 9 huwa b' dan emendat kif ġej:
(a)
L-ewwel subparagrafu tal-paragrafu 1 għandu jiġi sostitwit bis-subparagrafi li ġejjin:
“1. Fil-waqt li jibbaża ruħu fuq l-istimi tal-Kummissjoni u tal-Kumitat stabbiliti skond l-Artikolu 114 tat-Trattat, il-Kunsill għandu, fil-qafas ta' sorveljanza multilaterali skond l-Artikolu 99 tat-Trattat, jeżamina l-objettiv tal-budget fuq terminu medju ta' żmien ippreżentat mill-Istat Membru kkonċernat, jivvaluta jekk l-suppożizzjonijiet ekonomiċi li fuqhom il-programm huwa bbażat humiex realistiċi, jekk it-triq ta' aġġustament lejn l-objettiv tal-budget fuq terminu medju ta' żmien hijiex xierqa u jekk il-miżuri li jkunu qegħdin jittieħdu u/jew proposti biex jirrispettaw dik it-triq ta' aġġustament humiex biżżejjed biex jinkiseb l-objettiv fuq terminu medju ta' żmien matul iċ-ċiklu.
Il-Kunsill, waqt li jivvaluta t-triq ta' aġġustament lejn l-objettiv tal-budget fuq terminu medju ta' żmien, għandu jikkunsidra jekk isirx sforz ta' aġġustament ogħla fi żminijiet ekonomiċi tajbin, filwaqt li l-isforz jista' jkun aktar limitat fi żminijiet ekonomiċi ħżiena. Għall-Istati Membri ERM2, il-Kunsill għandu jeżamina jekk l-Istat Membru kkonċernat isegwix it-titjib annwali tal-bilanċ tiegħu aġġustat ċiklikament, mingħajr miżuri ta' darba u miżuri temporanji oħrajn, meħtieġa biex jintlaħaq l-objettiv tiegħu tal-budget fuq terminu medju ta' żmien, b'0,5 % tal-PGD bħala punt ta' referenza.
Waqt li jkun qed jiddeffinixxi t-triq ta' aġġustament lejn l-objettiv tal-budget fuq terminu medju ta' żmien għal Stati Membri li jkun għadhom ma laħqux dan l-objettiv u billi jippermetti devjazzjoni temporanja minn dan l-objettiv għall-Istati Membri li jkunu laħquh diġà, bil-kondizzjoni li jinżamm marġini ta' sigurezza xieraq fir-rigward tal-valur ta' referenza għall-iżbilanċ u li l-pożizzjoni tal-budget tkun mistennija tmur lura għall-objettiv tal-budget fuq terminu medju ta' żmien fil-perijodu tal-programm, il-Kunsill għandu jqis implimentazzjoni ta' riformi strutturali maġġuri li jkollhom effetti diretti ta' tnaqqis fl-ispejjeż għal terminu fit-tul ta' żmien, inkluż biż-żieda tat-tkabbir potenzjali, u għalhekk impatt verifikabbli fuq is-sostenibbiltà fuq terminu fit-tul ta' żmien tal-finanzi pubbliċi.
Għandha tingħata attenzjoni speċjali għar-riformi tal-pensjonijiet li jintroduċu sistema b’diversi pilastri li tinkludi pilastru obbligatorju, kompletament iffinanzjat. L-Istati Membri li jimplimentaw tali riformi għandhom jitħallew jiddevjaw mit-triq ta' aġġustament lejn l-objettiv tagħhom tal-budget fuq terminu medju ta' żmien jew mill-objettiv innifsu, b'devjazzjoni li tirrifletti l-ispiża netta tar-riforma għall-pilastru amminstrat b'mod pubbliku, bil-kondizzjoni li d-devjazzjoni tibqa' temporanja u li jinżamm marġini ta' sigurezza xieraq fir-rigward tal-valur ta' referenza għall-iżbilanċ”.
(b)
Fil-paragrafu 2, il-kliem “xahrejn” għandhom jinbidlu bil-kliem “tliet xhur”.
(6)
Ir-referenzi għall-Artikoli 103 u 109c tat-Trattat jinbidlu għal referenzi għall-Artikoli 99 u 114 rispettivament fir-Regolament kollu.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, 27 ta’ Ġunju 2005.